Republica Moldova este cel mai afectat stat de agresiunea Rusiei, după Ucraina. Declarația a fost făcută de Klaus Iohannis, președintele României, înaintea participării la reuniunea Consiliului European de la la Bruxelles.
El a specificat în acest context că menținerea sprijinului european rămâne fundamentală și pentru Republica Moldova.
"Voi evidenția faptul că Republica Moldova traversează o perioadă pre-electorală complexă și se confruntă cu amenințări hibride, chiar fără precedent. Și este esențial să o sprijinim. Siguranța Republicii Moldova înseamnă siguranța spațiului european. În tot acest tablou complex, voi insista asupra importanței Mării Negre, zonă cu valențe multiple, după cum știm, atât pentru securitatea în sine a Europei, cât și pentru securitatea alimentară, chiar la nivel global. În ceea ce privește politica de extindere a Uniunii, voi susține adoptarea cât mai curând a cadrelor de negociere cu Ucraina și Republica Moldova, precum și organizarea primelor Conferințe Interguvernamentale politice cu ambele state", a afirmat președintele României.
Menționăm că, în perioada 21-22 martie, Consiliul European se reunește, la Bruxelles, pentru a discuta despre continuarea sprijinului acordat Ucrainei în fața războiului de agresiune al Rusiei, despre securitate și apărare, despre evoluția situației din Orientul Mijlociu, despre extindere, relații externe, migrație, agricultură și semestrul european.